Maria Mariana The Series

***Maria Mariana The Series*** merupakan sebuah siri drama televisyen Malaysia 2000 yang diadaptasi daripada filem arahan dan terbitan Dato' Yusof Haslam, iaitu Maria Mariana pada tahun 1996. Drama ini ditayangkan di TV3 menerusi slot Identiti dari 6 Mac hingga 26 Mei 2000, dibintangi oleh Abby Abadi dan Azza Elite sebagai teraju utama dimana drama ini  masih mengekalkan plot sama daripada filem asalnya.

Siri ini boleh didapati melalui penstriman dalam talian di saluran YouTube rasmi TV3.

## Sinopsis
Drama ini mengisahkan tentang Maria (Abby Abadi) dan Mariana (Azza Elite), dua beradik namun berbeza perwatakan. Mariana seorang gadis liar manakala Maria seorang gadis yang baik dan cemerlang dalam pelajaran. Apabila menginjak dewasa, Maria berjaya menjadi seorang anggota polis, manakala Mariana masih bersikap liar. Bagaimanapun, kehadiran Jeffry (Rashdan Baba) mengubah kehidupan Mariana menjadi lebih baik. Namun, Mariana kembali menjadi liar setelah mengetahui Jeffry sebenarnya lebih menyukai Maria berbanding dirinya. Tatkala hubungan mereka dua beradik sedang bergolak, seorang ketua penjenayah iaitu Tony (Kenji Sawahi) yang berdendam dengan Maria selepas Maria berjaya menangkap adiknya, Robert (T. S. Jeffrey) dan berjaya menumpaskan kegiatan haram mereka kemudian bertindak menculik Mariana sebagai tebusan dan sebagai syarat pertukaran untuk membebaskan adiknya dari penjara. 

Maria segera menyelamatkan adiknya namun dia terpaksa bertarung nyawa apabila dia ditembak ketika cuba menyelamatkan Mariana. Maria dikejarkan ke hospital dan diselamatkan oleh Dr. Farid (Zulkifli Ismail) yang berjaya mengeluarkan peluru dari tubuhnya. Kemudian dia ditugaskan ke Unit Khas PDRM. Cintanya dengan Dr. Farid mula berputik. Unitnya telah diarahkan menumpaskan satu sindiket pengedaran dadah dan pil khayal di kotaraya. Mariana didatangi Remy (Ebby Saiful), rakan sekerja yang menyukai Mariana. Ray (Roy Azman), bekas teman lelakinya muncul semula dan menyebabkan jiwa Mariana memberontak dan kehidupannya liar kembali. Mariana bertekad untuk membalas dendam terhadap Ray, namun Ray yang menyedari rancangan Mariana itu bertindak memperdaya dan mencuba untuk menodai Mariana buat kali kedua namun berjaya diselamatkan oleh Sazali (Norman Hakim). Sejak itu Mariana mulai rapat dan jatuh cinta kepada Sazali. 

Sazali kemudian menawarkan Mariana untuk menjadi penyanyi utama di kelab malam yang diusahakannya. Mariana menerima tawaran itu namun ditentang oleh ibunya, akan tetapi Maria berjaya memujuk ibu mereka agar membenarkan Mariana menyanyi di kelab malam itu. Maria kemudiannya dikejutkan bahawa kelab malam yang dimana tempat Mariana menyanyi itu merupakan sarang kegiatan pil Estasy dan dadah. Lebih memeranjatkan bahawa dalang disebalik kegiatan haram itu adalah Sazali. Maria segera memberitahu Mariana agar memutuskan hubungannya dengan Sazali. Mariana yang keliru dengan permintaan kakaknya itu bertindak melarikan diri dari rumah dan ingin menemui Sazali, namun segalanya terbongkar apabila Mariana terdengar perbualan  diantara Sazali dan Rozie (Amyza Aznan) dan mengetahui bahawa Sazali hanya memperalatkan dirinya untuk menutup segala kegiatan haramnya itu. Manakala Maria berjaya menumpaskan Sazali. Mariana akhirnya mengahwini Remy, lelaki yang sanggup menerima dirinya.

## Pelakon

### Pelakon utama
* Abby Abadi sebagai Maria / Insp. Maria
* Azza Elite sebagai Mariana

### Pelakon pembantu
* Noraini Hashim sebagai Zainab
* A. Galak sebagai Sufian
* Rashdan Baba sebagai Jeffry
* Roy Azman sebagai Ray
* Esma Daniel sebagai Cikgu Syam
* Norman Hakim sebagai Sazali
* Khairil Anwar sebagai ASP. Rosli
* Soosan Hoo sebagai Insp. Susan
* Zulkifli Ismail sebagai Dr. Farid
* Ebby Saiful sebagai Remy
* T.S Jeffry sebagai Robert
* Kenji Sawahi sebagai Tony
* Raja Noor Baizura sebagai Aznah
* Hashim Abdul Rahman sebagai Hassan
* Rawi M. S. sebagai Zakri
* Zarela A. Kadir sebagai Rubiah
* Ozlynn Waty sebagai Akma
* Amyza Aznan sebagai Rozie
* Aimi Jarr sebagai Ali

## Lagu-lagu
* "Maria Mariana" (Slam)
* "Setia Ku Di Sini" (Ziana Zain) 
* "Madah Berhelah" (Ziana Zain) 
* "Korban Cinta" (Ziana Zain) 
* "Alangkah" (Ning Baizura) 
* "Ku Cinta Pada Mu" (Ziana Zain)
* "Berpisah Jua" (Ziana Zain)

## Rujukan